על פני תרח: בתיי תרח, שמת ואביו רואה, כמו על פני אהרן אביהם (במדבר ג' ד') (נתיבות השלום). ונ"ל כי כשירצה בעל לה"ק לומר כי פלוני ראה כשנעשה דבר פלונית אומרים שנעשה לעיניו (במדבר י"ט ה'), או לפניו כמו ועשיתם לפני פרעה (שמות ד' כ"א), או נגדו, כמו נגד כל עמך אעשה נפלאות (שם ל"ד י'), ואין אומרים על פניו, אלא כשהדבר גורם צער ונזק או כעס למי שרואה אותו, כמו כאן שהאב מצטער בראותו מיתת בנו, וכן על פני אהרן אביהם (במדבר ג' ד'), שאינו דבק עם ויכהן אלעזר ואיתמר אלא עם וימת נדב ואביהוא (כפירוש הרמב"ן) וכן לא יוכל לבכר את בן האהובה על פני בן השנואה (דברים כ"א ט"ז) ר"ל באופן שיהיה בן השנואה מפסיד וניזוק, וכן על פני כל אחיו ישכון (בראשית ט"ז י"ב) על פני כל אחיו נפל (שם כ"ה י"ח) הכוונה שנתיישב במקום שבחר לו גם נגד רצון אחרים ועל חמתם, ואיש לא עמד בפניו, וכן לא יהיה לך אלהים אחרים על פני (שמות כ' ג'), כאלו אמר על אפי ועל חמתי, וכן אם לא על פניך יברכך (איוב ב' ה') הכוונה על אפיך ועל חמתך, וכן על פניכם אם אכזב (שם ו' כ"ח) הכוונה על אפכם ועל חמתכם תראו שאין אני מכזב ושהאמת אתי, וכן מי יגיד על פניו דרכו (שם כ"א ל"א) מי יש יוכיחהו על מעשיו הרעים ולא יירא מחרון אפו?